সোশ্যাল মিডিয়া জুড়ে ট্রোলিং-এর রমরমা। আগেকার দিনে পাড়ার রক বা বাড়ির ছাতে যে আলোচনা সীমাবদ্ধ থাকত, তা এখন বিশ্বায়নের ছোঁয়ায় ছড়িয়ে পড়ছে ভার্চুয়াল দুনিয়ার আনাচে কানাচে। ট্রোলিং-এর টার্গেটও বদলে বদলে যায়। দেশের প্রধানমন্ত্রীও বাদ যান না। এই মুহূর্তে ফেসবুক, হোয়াটসঅ্যাপে যে খেলোয়াড়কে নিয়ে ট্রোলিং চোখে পড়ছে তিনি সুনীল ছেত্রী। সম্প্রতি তিনি ইন্টারকন্টিনেন্টাল কাপে খেলার সুবাদে খেলে ফেললেন নিজের শততম ম্যাচ। আপাতত আন্তর্জাতিক ফুটবলে জাতীয় দলের জার্সি গায়ে তাঁর গোলসংখ্যা ৬১। তাঁর ঠিক আগেই মেসি। তিনি করেছেন ৬৪টি গোল। পর্তুগালের রোনাল্ডো করেছেন ৮১টি গোল। 

এই বিষয়ে অন্যান্য খবর

সুনীলের হ্যাটট্রিকে ভারতের পাঁচ


আর এখানেই হয়েছে গণ্ডগোল। গোলসংখ্যায় এই দুই ফুটবল-মেগাস্টারের কাছাকাছি সুনীলের পৌঁছনোতেই যেন গা জ্বলে যাচ্ছে ভারতীয় ফুটবল সমর্থকদের। ট্রোলিং-এর মাধ্যমে ভারতীয় ফুটবল দলের অধিনায়ককে নিয়ে শুরু হয়েছে মস্করা। বিভিন্ন ফুটবল সংক্রান্ত গ্রুপে অনেকেই তীর্যক মন্তব্য করছেন সুনীলকে নিয়ে। যেন সুনীলের এই সাফল্য কোনও সাফল্যই নয়। অবশ্য শুধু সুনীল নয়, ভারতীয় ফুটবল দলকে দলকে খাটো করেও ‘বীভৎস’ মজা পাচ্ছেন নেটিজেনরা। ট্রোলিং-কে আরও ‘মজাদার’ করতে সুনীলের শ্বশুরমশাই সুব্রত ভট্টাচার্যকেও ট্রোল করা হচ্ছে। কেবল ট্রোলিং নয়। সুনীল সংক্রান্ত কোনও খবর পোস্ট হল ফেসবুকে। সেখানেও অনেককে দেখা যাচ্ছে ‘হা হা’ রি‌অ্যাক্ট দিতে।
স্বাভাবিক ভাবেই প্রশ্ন উঠছে, কেন এমন আচরণ করা হচ্ছে সুনীল ও তাঁর দলের সঙ্গে। ভারতীয় ফুটবল দলের র‌্যাঙ্কিং এখন ৯৭। নিঃসন্দেহে অনেক অনেক পিছিয়ে ফুটবলের মূল স্রোত থেকে। কিন্তু সামগ্রিক ছবিটা যতই হতাশার হোক, সুনীলের মতো ফুটবলারের সাফল্যময় কেরিয়ার সেখানে এক সোনালি আশার কিরণ। তা ছাড়া র‌্যাঙ্কিংয়ে ১০০-এর নীচে আসাটা নিঃসন্দেহে ভারতীয় ফুটবলের ক্ষেত্রেও আশাব্যাঞ্জক। তবুও ছুটে আসছে ব্যঙ্গের তির।
সুনীল নিজে অবশ্য এ নিয়ে ভাবিত নন। মাসখানেক আগে এক সর্বভারতীয় সংবাদমাধ্যমকে সুনীল জানিয়েছিলেন, ‘‘আমি ইন্টারনেট ট্রোলিং নিয়ে খুব একটা মাথা ঘামাই না।’’    
কোচ কনস্ট্যানটাইন ও অধিনায়ক সুনীলের যুগলবন্দিতে আগামী দিনে আরও ভাল কিছু করাই লক্ষ্য ভারতীয় ফুটবল দলের। সচিন তেন্ডুলকর জানিয়েছিলেন, তাঁর দিকে ছোড়া প্রতিটা পাথরকে তিনি মাইল ফলকে পরিণত করেন। ক্রিকেট-ঈশ্বরের মতো সুনীলও তাঁর গোটা কেরিয়ার জুড়ে তাই-ই করেছেন। করে চলেছেন আজও। চলতি ইন্টারকন্টিনেন্টাল কাপ হোক বা আগামী দিনের অন্য খেলা— সুনীল জানেন সাফল্য এবং পরবর্তী সাফল্যের জন্য দৌড়ে চলাই একমাত্র মন্ত্র। 
আর এটাও সত্যি, যারা ট্রোল করছে, তারা ইন্টারনেটের একটা বিচ্ছিন্ন অংশই। কেননা, সোশ্যাল মিডিয়ায় সুনীলের প্রশংসাসূচক পোস্টও চোখে পড়ছে। সবচেয়ে বড় কথা, এই সুনীলের জন্যই জাতীয় দলের খেলা দেখার জন্য বৃষ্টিস্নাত স্টেডিয়াম কানায় কানায় ভরা থাকে। সুনীল ছেত্রীই এখন জাতীয় ফুটবল দলের প্রধান মুখ। তিনিই এখন ব্র্যান্ড। তাঁর পায়ের দিকে যেমন তাকিয়ে থাকেন অগণিত ভক্ত, তেমনই দেশের ক্রিকেট-দলের অধিনায়কও বার্তা পাঠান ফুটবল খেলা দেখার জন্য। এখানেই যেন সুনীল জিতে যান। বহু ব্যবহারে ক্লিশে হয়ে যাওয়া শব্দবন্ধনী আরও একবার ব্যবহার করেই বলছি, ক্রিকেট এই দেশে ধর্ম। সেই খেলায় জাতীয় দলের অধিনায়কদের কাছ থেকেই স্বীকৃতি আদায় করে নিয়েছেন সুনীল। ফুটবলের র‌্যাঙ্কিয়ে বহু পিছিয়ে থাকা একটি দেশের ফুটবলার হঠাৎই তুলনায় চলে আসছেন মেসি-রোনাল্ডোর মতো ফুটবলের ধ্রুবতারাদের সঙ্গে, এই কথা কি স্মরণকালের মধ্যেও কেউ কোনওদিন ভেবেছিলেন? সুনীল ছেত্রী যে ভারতীয়দের স্বপ্নপূরণের আর এক নাম। ক্রিকেটে বিশ্বকাপ জিতেছে ভারত। বিশ্বকাপ ফুটবল ভারত কবে খেলবে কেউ জানেন না। কিন্তু ভারত বিশ্বকাপে নামার আগেই সুনীল হয়তো ছাপিয়ে যাবেন মেসিকে, ধরে ফেলবেন রোনাল্ডোকে। এই রেকর্ড তো ভারতের বিশ্বকাপ জেতার সামিলই!
যাঁরা ব্যঙ্গ করে মজা পাচ্ছেন, তাঁরা মেতে থাকুন সেই সব অনর্থক কুৎসায়। আপাতত ভারতীয় ফুটবলকে এগিয়ে নিয়ে যাওয়ার মন্ত্রেই মগ্ন সুনীল ছেত্রী।